বাইবার্স বা বে-বার্স (, আল মালিক আল জাহির রুকন আল দিন বাইবার্স আল বানদুকদারি আবু আল ফাতিহ) (১৯ জুলাই ১২২৩ – ১ জুলাই ১২৭৭), ছিলেন তুর্কি কিপচাক - কুমান বংশোদ্ভূত, "আল মালিক আল মুজাফ্ফার সাইফ আদ দ্বীন কুতুজ" এর উত্তরসূরী মিশর ও সিরিয়ার চতুর্থ মামলুক সুলতান। তিনি "ফ্রান্সের নবম লুইয়ের" নেতৃত্বে ঘোষিত সপ্তম ক্রুসেড যুদ্ধে মিশরীয় বাহিনীর একজন সেনাধ্যক্ষ ছিলেন, এবং "নবম লুই"কে পারিষদ সহ বন্দী করে যুদ্ধে ফলাফল নির্ধারণী ভূমিকা রাখেন। তিনি ১২৬০ সালে আইন জালুতের যুদ্ধে মোঙ্গলদের বিরুদ্ধে মিশরীয় সৈন্যবাহিনীকে নেতৃত্ব দেন। এ যুদ্ধে মোঙ্গল বাহিনীকে শোচনীয়ভাবে পরাজিত করে তিনি ইতিহাসের মোড় ঘুরিয়ে দেন। এটি ছিলো মোঙ্গলদের জন্য প্রথম কোনো বড় যুদ্ধে পরাজয়, এতে মোঙ্গলদের মনোবল ভেঙে যায় এবং তারা অপরাজেয় বলে যে ধারণা ছড়িয়ে পড়েছিল তা ভিত্তিহীন বলে প্রমাণিত হয়।